DA Den Europæiske Unions Tidende CE 88/380

(2004/C 88 E/0386)

SKRIFTLIG FORESPØRGSEL E-2011/03

af Ioannis Marínos (PPE-DE) til Kommissionen

(17. juni 2003)

Om: Gennemførelse af fællesskabsretten i Cypern

Det er velkendt, at tusindvis af indfødte tyrkisk-cyprioter har forladt de siden 1974 besatte områder i Nordcypern, idet tyrkisk-cyprioterne i dag kun repræsenterer 50 % af den befolkning, der levede der inden »Attila-invasionen« (18 % af den samlede befolkning ifølge den officielle folketælling i 1972). Dette har også ofte været publiceret i den tyrkisk-cypriotiske avis »Afrika«, der ubønhørligt forfølges af Denktash-styret.

Ifølge erklæringer fra Cyperns præsident, Papadopoulos, i det græske statslige fjernsyn (NET) den 18. maj 2003 har Republikken Cyperns ejendomsregister officielt fastslået den andel af fast ejendom, der inden den tyrkiske hærs invasion tilhørte tyrkisk-cyprioter til 12,9 %. I det samme interview understregede Papadopoulos desuden, at der fortsat gælder forbud for skibe, der sejler under cypriotisk flag, mod at anløbe tyrkiske havne, uanset hvem der ejer skibene.

Er opretholdelsen af denne embargo for skibe tilhørende et land, der fra 1. maj 2004 vil være EU-medlem, i overensstemmelse med fællesskabslovgivningen? Er de i Annans plan indeholdte bestemmelser om at begrænse andelen af ejendom og antallet af græske flygtninge, der vil vende tilbage til de områder, der i henhold til planen vil komme til at henhøre under en tyrkisk-cypriotisk »component state« i overensstemmelse med fællesskabslovgivningen? Hvilke kommentarer har Kommissionen til Denktash' mislykkede forsøg, hvad angår »tvungen adskillelse af grækerne og tyrkerne i Cypern, eftersom de ikke kan sameksistere, uden at der bliver ballade«, efter at tusindvis af grækere og tyrkere har passeret »den grønne linje« uden nogen nævneværdige episoder? Er det i overensstemmelse med den gældende fællesskabsret, at 9 % af den indfødte befolkning i et land (som kan dokumentere, at de ejer 12,9 % af jorden) skal have kontrol over 29,5 % af Cyperns samlede landareal, sådan som det foreslås i Annans plan?

Svar afgivet på Kommissionens vegne af Günter Verheugen

(28. juli 2003)

Som Det Europæiske Råd udtalte i Luxembourg i 1997, skal Cypern-problemet løses gennem forhandlinger i FN-regi. Det er kun FN, der kan påtage sig mæglingsopgaver. FN's generalsekretær Kofi Annan forelagde for nylig (1. april 2003) en rapport om sine mæglingsbestræbelser på Cypern, hvori han gennemgår de problemer, der er opstået, siden han påbegyndte mæglingen i 1999.

Det er ikke i overensstemmelse med EU-retten at hindre skibe, der sejler under cypriotisk flag, i at anløbe tyrkiske havne. Selv om Tyrkiet ikke er forpligtet til at gennemføre EU's bestemmelser på dette område, er landet i sin egenskab af kandidatland og som led i associeringsaftalen gentagne gange blevet opfordret til at gøre fremskridt med hensyn til at vedtage og gennemføre EU-retten. En sådan hindring synes også at være i strid med de internationale bestemmelser, bl.a. dem, der er vedtaget af Verdenshandelsorganisationen (WTO) og Organisationen for Økonomisk Samarbejde og Udvikling (OECD). Endelig strider restriktive foranstaltninger inden for søtransport helt principielt mod EU's bestræbelser på at liberalisere sektoren for søtransporttjenester. Kommissionen vil fortsat tage dette spørgsmål op i sin dialog med Tyrkiet.

Med hensyn til de spørgsmål i Annan-planen, der vedrører EU-retten, vil Kommissionen minde om, at Det Europæiske Råd gentagne gange har udtalt, at EU er villigt til at indføje vilkårene for en løsning på Cypern-problemet i tiltrædelsestraktaten i overensstemmelse med de principper, EU bygger på. Kommissionen kan ikke på forhånd udtale sig om resultaterne af forhandlinger, der endnu ikke har fundet sted mellem de berørte parter.